CELEX: E2015P0017
Language: da
Date: 2015-05-22 00:00:00
Title: Anmodning om en rådgivende udtalelse fra EFTA-Domstolen indgivet af Héraðsdómur Reykjavíkur den 22. maj 2015 i sagen Ferskar kjötvörur ehf. mod den islandske stat (Sag E-17/15)

4.6.2016   
            
            
               DA
            
            
               Den Europæiske Unions Tidende
            
            
               C 199/12
            
         Anmodning om en rådgivende udtalelse fra EFTA-Domstolen indgivet af Héraðsdómur Reykjavíkur den 22. maj 2015 i sagen Ferskar kjötvörur ehf. mod den islandske stat
   (Sag E-17/15)
   (2016/C 199/08)
   Héraðsdómur Reykjavíkur (Reykjavík herredsret) har ved skrivelse af 22. maj 2015, som indgik til EFTA-Domstolens justitskontor den 16. juni 2015, anmodet EFTA-Domstolen om en rådgivende udtalelse om nedenstående spørgsmål i sagen Ferskar kjötvörur ehf. mod den islandske stat:
   
               1.
            
            
               Medfører anvendelsesområdet for EØS-aftalen som defineret i aftalens artikel 8, at en medlemsstat i aftalen har en skønsbeføjelse ved fastsættelsen af bestemmelser om import af rå kødprodukter og i denne henseende ikke er bundet af bestemmelserne i aftalen og de på grundlag heraf udstedte retsakter?
            
         
               2.
            
            
               Såfremt det første spørgsmål besvares benægtende, opstår spørgsmålet om, hvorvidt det er foreneligt med bestemmelserne i Rådets direktiv 89/662/EØF, at en medlemsstat i EØS-aftalen fastsætter regler om, at en importør af rå kødprodukter skal ansøge om en særlig tilladelse, inden produkterne importeres, og kræver, at der med henblik herpå fremlægges en importangivelse, oplysninger om oprindelses- og produktionslandet, produkttypen og producenten samt de krævede certifikater, herunder dokumentation for, at produkterne har været opbevaret frosset i en bestemt periode forud for toldbehandlingen.
            
         
               3.
            
            
               Den nationale domstol anmoder om en udtalelse fra domstolen om, hvorvidt bestemmelserne i Europa-Parlamentets og Rådets forordning (EF) nr. 178/2002 er relevante ved besvarelsen af det andet spørgsmål.
            
         
               4.
            
            
               I forlængelse af det andet og tredje spørgsmål, anmodes der om svar på spørgsmålet om, hvorvidt det udgør en teknisk handelshindring i betydningen i EØS-aftalens artikel 18, hvis en EØS-medlemsstat fastsætter regler om, at import af rå kødprodukter til denne stat ikke er tilladt.
            
         
               5.
            
            
               Der anmodes om en udtalelse om, hvorvidt det har betydning for besvarelsen af det fjerde spørgsmål, hvis det i henhold til reglerne i EØS-bestemmelsesstaten er tilladt at indrømme undtagelser fra det generelle forbud, som er omhandlet i dette spørgsmål.
            
         
               6.
            
            
               Hvis svaret på det fjerde og/eller femte spørgsmål er bekræftende, anmodes der om et svar på spørgsmålet om, i hvilke tilfælde et sådant forbud mod indførsel af rå kødprodukter, i givet fald under hensyntagen til de i femte spørgsmål beskrevne forhold, vil kunne anses for at være berettiget med henvisning til EØS-aftalens artikel 13. Desuden anmodes der om et svar på spørgsmålet om, hvilke krav der skal stilles med hensyn til beviser i denne forbindelse, navnlig i lyset af forsigtighedsprincippet i EØS-retten.